Terreur in Kaboel vertel die verhaal van ’n vrou van God wat haar man, seun en dogter in ’n wrede terreuraanval in Afganistan verloor. Dit vertel van ’n gelowige wat in gehoorsaamheid leef, oortuig van God se liefde en die beskerming waarvan Sy Woord vertel. Net om dan skielik te worstel met die vrae: Here, hoe kon so iets gebeur? Here, waar is U nou? Terreur in Kaboel is ’n boek wat die leser aanmoedig om die werklike koste van ons geloof in Christus te bereken, om opnuut stil te staan en na te dink oor die karakter van God en ons identiteit as Sy kinders.
Terwyl die maande verbygesnel het, het ek egter begin besef watter diep indruk my getuienis op verskeie mense maak, selfs in die buiteland. Ek het besef ek sou tyd móés maak om al die inligting en feite bymekaar te sit en dan deur te druk en dit te gaan neerskryf. Ek het die Heilige Gees gevra om my te help en my te lei om ons storie te vertel en só sy Naam te verheerlik.
Ironies genoeg was Werner eintlik die begaafde een wat versot was op skryf. In 1986, sy matriekjaar, het hy ŉ boeiende roman geskryf. Rodé, ons dogter, het hierdie gawe met woorde van haar pa geërf. Sy het baie van haar vrye tyd gebruik om uitstekende kortverhale te skryf, wat sy op Whattpad, ŉ skrywersapp op die internet, gepubliseer het.